מאמו וולדה

מאמו וולדה (באנגלית: Degaga "Mamo" Wolde; 12 ביוני 1932 – 26 במאי 2002) היה אתלט אתיופי, אלוף אולימפי (מקסיקו סיטי 1968) וזוכה מדליית ארד אולימפית (מינכן 1972) בריצת מרתון וסגן אלוף אולימפי (מקסיקו סיטי 1968) בריצת 10,000 מטר.

== ביוגרפיה ==
וולדה נולד ב-1932 במחוז אדעה שבמדינת אורומיה באתיופיה בשם דגאגה וולדה. ב-1951 עבר לגור באדיס אבבה שם הצטרף לצבא אתיופיה. ב-1953 הצטרף לכוחות שמירת השלום של האומות המאוחדות במסגרת בטליון קגניו האתיופי . עם "כוח שלום" זה נשלח לקוריאה שם שירת עד 1955.

ב-1956 פצח וולדה בקריירה הספורטיבית שנמשכה עד 1973.

בשנים 1977–1978 היה וולדה פעיל בתנועת הטרור האדום שסייעה למנהיג אתיופיה מנגיסטו היילה מריאם להחזיק את שלטונו בתקופת מלחמת האזרחים האתיופית. עקב פעילותו זו נכלא וולדה ב-1993 ושהה בכלא ללא משפט עד 2002 אז נשפט ל-6 שנות מאסר. לאחר ניקוי 9 השנים ששהה בכלא לפני המשפט הוא שוחרר זמן קצר לאחר מתן פסק הדין.

מספר חודשים לאחר שחרורו נפטר וולדה מסרטן הכבד והובא לקבורה בבית הקברות של כנסיית סנט ג'וזף באדיס אבבה.

== קריירה ספורטיבית ==
=== 1956 ===
באולימפיאדת מלבורן (1956) סיים במקום 22 בריצת 1500 מטר בתוצאה של 3:51:0 דקות, במקום 34 בריצת 800 מטר בתוצאה של 1:58.0 דקות, ובמקום 15 בריצת שליחים 4x400 מטר בתוצאה של 3:30.0 דקות.

=== 1963 ===
ב-1963 זכה וולדה בתחרויות בינלאומיות לריצות שדה שנערכו באלגויבאר ובסן סבסטיאן שבספרד.

=== 1964 ===
ב-1964 הגן על תואריו באותן ריצות שדה בסאן סבסטיאן.

במבחנים האולימפיים לאולימפיאדת טוקיו (1964) הוא סיים שני בריצת מרתון בתוצאה של 2:16:19.2 שעות, אחרי האלוף האולימפי המכהן אבבה ביקילה. במשחקים האולימפיים עצמם הוא סיים במקום רביעי בריצת 10,000 מטר בתוצאה של 28:31.8 דקות. נוסף לכך, הוא השתתף בריצת מרתון אך פרש במהלך המירוץ. באותה ריצה השתתף גם אחיו של וולדה, דמיסי , שסיים במקום עשירי.

=== 1965 ===
ב-1965 השתתפו וולדה ואבבה ביקילה בריצת חצי מרתון ייצוגית במסגרת התערוכה עולמית שנערכה בניו יורק כשהם נושאים איתם מגילת קלף בכתב ידו של קיסר אתיופיה היילה סילאסי.

=== 1967 ===
ב-1967 זכה וולדה, בפעם השלישית, בתחרויות הבינלאומיות לריצות שדה שנערכו באלגויבאר ובסן סבסטיאן.

=== 1968 ===
ב-1968 ניצח בפעם הרביעית באותן ריצות שדה בספרד.

====אלוף אולימפי====
באולימפיאדת מקסיקו סיטי (1968) זכה בשתי מדליות, זהב וכסף. מדליית זהב בריצת מרתון בתוצאה של 2:20:27 שעות, לפני קיני קימיהארה מיפן (2:23:31 שעות) ומייק ראיין מניו זילנד (2:23:45 שעות). מדליית כסף בריצת 10,000 מטר בתוצאה של 27:27.75 דקות, אחרי נפתלי טמו מקניה (29:27.40 דקות) ולפני מוחמד גמודי מתוניסיה (29:34.20 דקות). נוסף לכך, הוא השתתף בריצת 5000 מטר אולם לא המשיך מעבר למקצה הראשון.

=== 1969 ===
ב-1969, 5 חודשי לאחר זכייתו במרתון של אולימפיאדת מקסיקו סיטי, הגיע וולדה לישראל וניצח במרוץ התבור בתוצאה של 38:16 דקות (המרחק הוא כ-11 ק"מ).

באותה שנה התחרה וולדה במרוץ שדה באיטליה ובריצת מרתון ביוון וסיים רביעי בשניהם.

=== 1972 ===
באולימפיאדת מינכן (1972) זכה במדליית ארד בריצת מרתון בתוצאה של 2:15:08.4 שעות, אחרי פרנק שורטר מארצות הברית (2:12:19.8 שעות) וקארל ליסמונט מבלגיה (2:14:31.8 שעות) והכך לא הצליח להגן על תוארו. באותה ריצה השתתף גם אחיו דימיסי שסיים במקום 18. לאחר הריצה האשים וולדה את הוועד האולימפי של ארצו בהכשלתו על ידי כך שהכריחו אותו לנעול נעלי ריצה לא מתאימות.

=== 1973 ===
במשחקי אפריקה שנערכו בלאגוס שבניגריה ב-1973 זכה מדליית זהב בריצת מרתון בתוצאה של 2:17:33 שעות, לפני לניאסה בדאמה (Lenyissa Bedame) מאתיופיה (2:18:16 שעות) וריצ'רד מבוסה מסוואזילנד (2:34:18 שעות).

== משפחתו ==
וולדה נישא בפעם הראשונה לאיימלם ברו (Aymalem Beru) ולזוג נולד, ב-1976, בן אחד (סמואל). איימלם נפטרה ב-1987 וולדה נישא, ב-1989, לאברש סמהאטה (Aberash Semhate) ומנישואין אלו נולדו 2 ילדים (אדיס אלם ותבור).

== קישורים חיצוניים ==

* [https://olympics.com/en/athletes/mamo-wolde מאמו וולדה] באתר הוועד האולימפי הבינלאומי
* [https://archive.today/20170117065905/http://www.kennymoore.us/kcmarticles/woldehonolulu/woldestory.htm#selection-61.0-61.24 החוויה של מאמו וולדה], באתר של "קני מור"
* [https://www.runnersworld.com/advanced/a20841394/the-life-and-trials-of-malmo-wolde/ חייו וניסיונותיו של מאלמו וולדה], באתר runnersworld.com
* [https://web.archive.org/web/20200417173700/https://www.sports-reference.com/olympics/athletes/wo/mamo-wolde-1.html תוצאותיו של מאמו וולדה], באתר sports-reference.com
* ריצ'רד גולדשטיין, [https://www.nytimes.com/2002/05/28/nyregion/mamo-wolde-olympic-marathon-champion.html מאמו וולדה, אלוף המרתון האולימפי], באתר "הניו יורק טיימס", 28 במאי 2002
* [https://www.theguardian.com/news/2002/jun/08/guardianobituaries.athletics מאמו וולדה], באתר "הגרדיאן"
* יו ג'ונס, [http://aims-worldrunning.org/articles/1290-mamo-wolde.html מאמו וולדה], באתר ims-worldrunning.org
* [https://worldathletics.org/athletes/ethiopia/mamo-wolde-14347314 מאמו וולדה], באתר worldathletics.org
* 
* 

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:רצי מרתון אתיופים
קטגוריה:אלופים אולימפיים: ריצת מרתון (גברים)
קטגוריה:אלופים אולימפיים אתיופים: אתלטיקה
קטגוריה:אתלטים באולימפיאדת מלבורן (1956)
קטגוריה:אתלטים באולימפיאדת טוקיו (1964)
קטגוריה:אתלטים באולימפיאדת מקסיקו סיטי (1968)
קטגוריה:אתלטים באולימפיאדת מינכן (1972)
קטגוריה:זוכי מדליית כסף אולימפית: אתלטיקה
קטגוריה:זוכי מדליית ארד אולימפית: אתלטיקה
קטגוריה:ילידי 1932
קטגוריה:נפטרים ב-2002